text: Tønder Festival: Pengene fosset ud af kassen
  31 oktober 2013 kl. 07.39
  Pengene er fosset ud af kassen hos Tønder Festival. Dette års festival giver et underskud på 1,6 millioner kroner.
  Dagbladet JydskeVestkysten skriver torsdag, at det ikke er blevet bedre af, at den tidligere administrator glemte at søge et tilskud på 400.000 kroner hos Statens Kunstråd.
  Oveni årets underskud kommer et underskud fra forrige år på to millioner kroner.
  Fonden bag festivalen har søgt hjælp hos Tønder Kommune for at få sikret, at der også kan holdes folkemusikfestival i fremtiden. Fonden har brug for, at kommunen stiller garanti for et banklån.
  Foreløbig står det kun fast, at festivalgæsterne skal af med 200 kroner mere næste år. Forhøjelsen af billetprisen kan give 1,5 million kroner mere i indtægt.
  Fondsformand Stig Bang-Mortensen oplyser til avisen, at fonden nu går i gang med at finde en ny administrator.
  